Comme tutti i anni, inte domeneghe d’agosto “Parlo Ciæo” o sospende e seu sciortie normali pe lasciâ i seu lettoî in compagnia de un racconto à pontæ.
Dòppo a pröza onirica do Guasoni e o giano do Roveda, inguanno tocca a-a Andreina Solari, poetessa pluripremmiâ, originäia de Leivi e conlaboratoa da nòstra pagina da un pâ de anni. O racconto che proponemmo, primmo premmio a-o concorso letteräio Eridanos de Cremoña do 2013, o se ciamma “L’anno ch’o vegnià”.
Pe presentâlo emmo fæto quarche domanda direttamente à l’autoa.
Cöse s’an da aspëtâ i lettoî da-o teu scrito?
«O l’è un racconto intmista ch’o parla de un tema fòrte, comme a marottia, ma ch’o finisce ben. A protagonista a l’è unna dònna, co-e seu poie, a seu poexia e quello eroismo scilençioso che spesse vòtte o l’arresta ascoso. A l’è unna stöia commun à tante, e o mæ o voeiva ëse ascì un messaggio de speransa e solidarietæ. No ve diggo de ciù perché sedonca ve levo a sorpreisa».
Ti t’ê poetessa: cösa cangia à scrive in pröza?
«Porriæ dî che mi scrivo a narrativa pöcassæ comme scrivo a poexia, donca pe mi cangia ciù che atro a longhessa».
Quæ son e raxoin che te sponcian à scrive in zeneise?
«Anni fa scriveivo e memöie de mæ poæ à El Alamein. Into seu contâ in italian lê o ghe mescciava de poule in zeneise, che davan a-o tutto unn’äia ciù vea, ciù bella. Lì ò capio l’importansa de sta nòstra lengua antiga, da-o ponto de vista letteräio ascì, e me son missa à repiggiâla, à studiâ i vocaboläi, à scrivila».
Che no l’è guæi s’è tegnuo à Ciavai “Liguritudine”, unna manifestaçion de tiatro ch’a l’impegnava di zoeni e che t’æ voscio fortemente. Se peu dî che in ciù de scrïtoa t’ê ascì attivista?
«No ô sò. Quello che pòsso dî l’è che me fa mäprô vedde scentâ de maniman sta lengua che pe mi a l’è reixe e poexia, ch’a ne dixe da donde vegnimmo e chi semmo. Pe questo son contenta do successo de Liguritudine, che torniemo à rappresentâ de seguo; ma dapeu ghe veu d’altro».
Quarche progetto letteräio ?
«Me saiæ cao scrive unna föa pe-i figgeu».
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn